정조 0년
丙申八月二十八日巳時。上御興政堂。晝講。大臣備局堂上。引見入侍時。知事鄭尙淳。特進官徐浩修。參贊官李義翊。侍讀官李儒慶。檢討官金履正。假注書吳泰彦。記注官金鳳顯。記事官卜台鎭。宗臣河恩君垙。武臣田得雨。左議政金尙喆。右議政鄭存謙。仁陽君李景祜。兼判尹蔡濟恭。兼兵曹判書具善復。行工曹判書朴宗德。行司直洪樂性。行吏曹判書李重祜。右參贊尹東暹。戶曹參判張志恒。刑曹參判尹得養。左尹徐有隣。行副司直李柱國。同知中樞府事李漢膺。禮曹參判沈履之。大司諫李敬玉。獻納李枰。掌令具修溫。同副承旨鄭元始。事變假注書朴天行。以次進伏訖。上先讀春秋。自元年。至春王正月。竝註讀誦。儒慶。自三月公及邾儀父。至夏五月鄭伯讀奏。上又讀儒慶所讀之章。竝註訖。儒慶以將字之義。仰奏。履正尙淳。又以此仰勉。浩修曰。臣則別無所陳。義翊。又以無將之義仰奏。上又詢中常二字之義。儒慶曰。常者庸常不易之謂也。中則有權而得中之義也。履正曰。庸字。卽贊揚中字之義也。上曰。經筵之意。何如。尙淳曰。儒慶所奏之言。似是矣。上又問於浩修。浩修對曰。履正之奏。以庸字則贊揚中字之義云者。似甚誤矣。上曰。宗臣武臣。各陳文義。垙及得雨皆對曰。別無所陳矣。上曰。經筵諸臣先退。尙喆存謙進前奏曰。夜間聖體。若何。上曰。一樣矣。大妃殿氣候。何如。惠慶宮氣候。何如。上曰。連有靡寧之節矣。尙喆曰。卽見西伯狀啓。告訃使還行在卽。而勅使。亦不遠云。今番則預送遠接使。往候於灣上。似可矣。上曰。遠接使。先爲啓下。出榻敎上曰。今番次對。卽卒哭後初次對也。自念卽阼以來。發號施令。別無可以聳動觀瞻者。殊庸歉然。俄者經筵諸臣。雖以嚴討胥勉。而爲治之道。自家而國。近日朝象。實無仰慰慈宮之道。只切焦悶。今則亂逆之巨魁。已就誅戮。卿等豈不思所以鎭靖之道耶。尙喆曰。然矣。上曰。操存之工。最貴立志之堅固。而每患不能。將何做治乎。存謙曰。聖學已有克己之極工。何患立志之不固乎。今日行一善政。明日行一善政。自可漸至於極盡地頭。何可遽求別般立紀綱之道乎。尙喆曰。日前儒生對策之以輔相得人爲急務者。誠得之矣。如臣無似。冒據鼎席。殆近十年。少無一毫報答之事。伏乞遞臣之職。治臣之罪。改求廊廟之材。無曠輔弼之職。幸甚。存謙曰。以臣無似。猥玷匪據。不能早自引退。豈無曠官之失乎。請亟賜斥退。改卜賢相焉。上曰。俄者所詢。只欲聞致治之方。而卿等之所辭乃如此。實非所望於卿等者也。止之。尙喆曰。諸宮房所收之物。旣有定給之數。而自不無科外橫徵之弊。至於民不支生。有此呼冤之擧。臣意則。旣有下諭道臣。諸道中。或有道掌輩。如前作弊之端。則該邑守令。論報道臣。道臣隨聞狀達。嚴加懲勵。則似有效矣。而重臣之意。不如是。上裁。何如。上曰。重臣之所見。何如。濟恭曰。大臣之言。誠好矣。而有宮房道掌之名色。則雖嚴立科條。而必復有如前亂雜之弊矣。臣意。則特罷發送道掌收稅之規。必以宮房惟正之供。或付於戶曹。或付於他司。勿復如前納米。必以純錢計捧。出給宮房。似便宜矣。上曰。此非輕易處斷者。更加商確。可也。重臣出去。問于宮房入奏。濟恭退出。尙喆曰。戶曹判書鄭弘淳。以均賑兩廳米儲之苟艱。有三南軍作米錢貿米之請。而令廟堂稟處矣。均賑兩廳米穀。果爲不足。而今年三南穡事之豐登。近來初有。軍布作米。連有已行之近例。錢貿米之屬之道臣。從便擧行。亦無所妨。使該堂參考前例。量宜磨鍊。往復廟堂而處之。何如。上曰。右相之意。何如。右議政鄭存謙曰。已與左相相議。而臣意亦與之同矣。上曰。依爲之。出擧條尙喆曰。此江原監司金夏材狀啓也。以爲道內勸別武都試。依丁丑春秋合試之例。竝與選武都試。而依例擧行事。令廟堂稟處矣。春秋合試。旣有丁丑之例。選武都試。亦係應行之典。依請許施。何如。上曰。依爲之。出擧條尙喆曰。此平安監司徐命膺狀啓也。以本道穡事失稔。且與勅行相値。平壤城操。請令廟堂稟處矣。本道事勢。誠如道臣所論。秋操旣不得行。今此城操。一體停止乎。上曰。依爲之。出擧條尙喆曰。此守禦使。徐命善狀啓也。以爲今秋合操。旣已停止。巡點何以爲之事。請令廟堂稟處矣。秋操旣令待春擧行。巡點姑亦停止乎。上曰。依爲之。出擧條尙喆曰。此咸鏡監司趙重晦狀啓也。以爲會寧開市時。大國人牛馬料。以富寧府所在常平廳耳麥一千二百石。移劃會寧事。請令廟堂稟處矣。此是推移擧行者。依狀請許施。何如。上曰。依爲之。出擧條尙喆曰。嶺南前道臣金載順。弊瘼狀啓中。蔚山府大川封山革罷後。許民耕食事。有所論請。而更令本道水使。詳審形便。使之論理狀聞矣。前水使尹景淵狀啓。以爲封山周回。殆過四十餘里。今雖松木稀少。自是宜松山。今此大川山。仍爲革罷。則各處封山內。奸民紛紜圖罷之弊。不可不慮。請令廟堂稟處矣。大川封山。旣是宜松之地。而到今童濯之至此者。莫非帥臣不能申飭養松之致。事係久遠。雖不能摘發論罪。莫重封山。不當革罷。以中奸民圖罷之計。自今以後。着實種植。俾有禁養之實效事。爲先嚴飭於該帥臣。何如。上曰。依爲之。出擧條尙喆曰。此平安監司徐命膺狀啓二度也。以爲義州府人家漂失。爲三十二戶。把幕漂失爲八處。寧遠郡人家漂失爲五十一戶。人物渰死爲二十二名。安州等六邑民家之頺壓漂失。爲三百九十四戶。熙川郡人物渰死。爲二十名。家舍漂失之類。當年條還上停捧。渰死人恤典題給事。竝請令廟堂考例稟處矣。渰死人之恤典。漂失民之停糴。竝依例擧行之意。分付。何如。上曰。依爲之。出擧條兼兵曹判書具善復曰。典牲署犧羊事。昨年正月。前戶曹判書具允鈺。以我國羊産不蕃。祭享所用。專取牡羊。故該署所蓄。每患苟艱。開市貿米事。筵稟蒙允矣。貢人輩。貿來六七頭。而此是騸羊矣。犧牲中。牛與猪。自前多用騸牛騸猪。而騸羊則今始初貿者。依騸牛騸猪例。用于祭享。則使貢人輩。鱗次貿取於春秋開市。以爲進排。何如。惶恐敢達。上曰。依爲之。出擧條禮曹判書鄭尙淳曰。今此別試。以增廣初試封彌錄名人許赴。而曾前節製別製被抄。直赴會試人及增廣初試陳試人。則不入於錄名中。似當追捧錄名。許赴於今番別試。而直赴會試及陳試人。則待增廣會試。依例許赴。故敢達矣。上曰。依爲之。出擧條戶曹參判張志恒曰。訓局軍物之可以修改者。計其物力。則當爲六萬兩。而本營所儲。雖傾庫不能當其半矣。自前有請得之規。而目今國用甚繁。勢難準數。數萬兩爲先從長區劃。以爲次次修補之地。似好。下詢大臣處之。何如。上曰。大臣之意。何如。左議政金尙喆曰。勅行在近。經用亦乏。今何可猝然區劃乎。苟有從便變通之道。將臣。就議廟堂。追後稟處。似好矣。上曰。日後次對。稟處。可也。出擧條志恒曰。松禁移屬軍門之後。亦禁入葬。而在前或禁或不禁。至有五六代繼葬者。故稱以繼葬合葬。作爲應葬之計。若此不已。必將漸犯至近之地。事當一倂掘移。而其數甚多。自前不得輕議。然此後則宜有區別禁斷之道矣。上曰。大臣之意。何如。左議政金尙喆曰。入葬年久者。今何可掘移乎。此後則舊塜合葬者許之。新占繼葬者禁之。恐似得宜矣。上曰。依爲之。志恒曰。有松處。則入葬取土。軍門自當次知禁斷。而無松處。則使當部次知禁斷。何如。上曰。依爲之。出擧條掌樂院提調徐浩修曰。景慕宮樂器造成事。命下矣。取考本院謄錄。間間修補時。則或有不設都監之例。而全數造成時。則連爲設都監矣。今番亦當全數造成。依例設都監擧行。何如。上曰。依爲之。出擧條大司諫李敬玉。掌令具修溫。獻納李枰。副校理李儒慶曰。請厚謙母依律處斷。措辭見上上曰。不允。請門黜罪人韓翼謩。中途付處。措辭見上上曰。不允。請獜漢厚謙。亟施孥籍之典。措辭見上上曰。不允。請領府事金尙福。爲先削奪官職。門外黜送。措辭見上上曰。不允。大司諫李敬玉。掌令具修溫。獻納李枰曰。請聖國尙魯諸子。亟施當律。措辭見上上曰。不允。請巨濟府荐棘罪人尹養厚。亟令王府拿鞫嚴問。夬正王法。措辭見上上曰。不允。請穩城府定配罪人趾海。黑山島定配罪纘海。更令王府拿鞫嚴問。夬施當律。措辭見上上曰。不允。請薪智島定配罪人敬彬。熊川縣定配罪人成運。亟令王府更爲拿鞫得情。措辭見上上曰。不允。請還寢尹象厚放歸田里之命。仍施絶島定配之典。措辭見上上曰。不允。請翔雲亟施孥籍之典。措辭見上上曰。不允。請洪樂任。亟命王府。拿鞫嚴問。措辭見上上曰。亟停勿煩。掌令具修溫曰。請大靜縣爲奴罪人金壽賢。依律處斷。措辭見上上曰。不允。請鏡城府定配罪人洪述海。依律處斷。措辭見上上曰。不允。請東萊府定配罪人元義孫。依律處斷。措辭見上上曰。不允。請副司直洪龍漢遠地定配。措辭見上上曰。不允。請罷乙未五月庭試榜。措辭見上上曰。不允。請鏡城府定配罪人尹彝復。依律處斷。措辭見上上曰。不允。請爲奴罪人河翼龍金重得。亟命王府。拿鞫得情。夬正王法。措辭見上上曰。不允。請放逐罪人安大濟。更令王府拿鞫得情。措辭見上上曰。不允。請權正欽。卽令王府拿鞫嚴問。措辭見上上曰。不允。請朔州府定配罪人若鍊。更令王府拿鞫得情。措辭見上上曰。不允。請東萊府定配罪人李克生。依律處斷。措辭見上上曰。不允。大司諫李敬玉。獻納李枰曰。請南海縣圍籬安置罪人具庠。更令王府嚴鞫得情。決正王法。措辭見上上曰。不允。請大靜縣爲奴罪人金壽賢。更令王府拿鞫嚴問。依律處斷。措辭見上上曰。不允。請副司直洪龍漢。爲先削職。措辭見上上曰。本事旣已脫空。亟停勿煩。請旌義縣荐棘罪人尹泰淵。亟令王府拿鞫嚴問得情。夬正王法。措辭見上上曰。不允。請金海府定配罪人趙曮。依律處斷。上曰。不允。請爲奴罪人河翼龍金重得。亟命王府。拿鞫得情。決正王法。措辭見上上曰。不允。請權正欽。亟令王府拿鞫嚴問。措辭見上上曰。不允。上曰。纂輯堂上鄭民始入侍。坐直承旨入侍。出榻敎諸臣以次退出。